Тенджыз Iуфэм щытокIуэ
Краснодар крайм хыхьэ Сукко жылагъуэм щекIуэкIащ универсальнэ зэзауэхэмкIэ дунейпсо зэхьэзэхуэ. Абы хэтащ къэрал 25-м щыщ илъэс 12-м къыщыщIэдзауэ 20-м нэблагъэ спортсмен ныбжьыщIэ 600-м щIигъу.
Къэбэрдей-Балъкъэрым и командэ къыхэхам хэт спортсменхэм зэхьэзэхуэм ехъулIэныгъэфIхэр щызыIэрагъэхьащ. Псори зэхэту абыхэм къахьащ медаль зэмылIэужьыгъуэ 11, дыщэу 6 хэту.
Я ныбжьрэ хьэлъагърэ елъытауэ зэщхьэщыха гупхэм пашэныгъэр щаубыдащ Къамгъуэт Муртаз, ТыIэщ Дамир (тIури кг 55-рэ), Щомахуэ Беслъэн (кг 60), Къущхьэ Аслъэн (кг 65-рэ), КIэбышэ Алим (кг 70), Бейтыгъуэн Анзор (кг 75-рэ) сымэ.
Ди спортсменхэр ягъасэ Бейтыгъуэн Руслан, Щомахуэ Къазбэч, Нэгъуей Анзор сымэ.
Гуп медаль зэпеуэм Урысей Федерацэм и командэ къыхэхар япэ щыхъуащ. Абыхэм къакIэлъокIуэ Таджикистанымрэ Узбекистанымрэ я спортсменхэр.
КЪЭХЪУН Бэч.
